ناگورنو کاراباخ تنازع: آذربائیجان اور آرمینیا میں جنگ بندی معاہدہ
آذر بائیجان اور آرمینیا نے ناگورنو کاراباخ کے تنازع پر چھ ہفتوں تک لڑائی کے بعد جنگ بندی معاہدے کا اعلان کیا ہے۔ ڈیڑھ ماہ تک جاری رہنے والی جنگ کے دوران 1300 سے زائد افراد مارے گئے۔
ویب ڈیسک — ماسکو نے منگل کو کہا ہے کہ جنگ بندی معاہدے پر عمل درآمد کے لیے روس دو ہزار کے قریب امن رضا کار متنازع خطے میں بھیج رہا ہے۔ یہ امن رضا کار پانچ سال کی مدت کے لیے تعینات کیے جا رہے ہیں۔ آذر بائیجان اور آرمینیا کے درمیان روس کی ثالثی میں اس سے قبل بھی جنگ بندی کا اعلان کیا گیا تھا۔ البتہ فریقین کے ایک دوسرے پر الزامات کے بعد لڑائی دوبارہ شروع ہو گئی تھی۔ حالیہ جنگ بندی معاہدہ ایسے وقت میں کیا گیا ہے جب آذربائیجان کی فورسز نے نوگورنو کاراباخ کے کئی علاقوں میں پیش قدمی کی ہے۔ اتوار کو آذربائیجان کے صدر نے اعلان کیا تھا کہ ان کی فورسز نے نوگورنو کاراباخ کے اہم ترین علاقے 'شوشا' پر قبضہ کر لیا ہے۔ جنگ بندی کے نئے معاہدے کے تحت آذربائیجان کو اختیار دیا گیا ہے کہ وہ ان علاقوں پر اپنا کنٹرول برقرار رکھے گا جہاں وہ ستمبر میں شروع ہونے والی جنگ کے بعد قبضہ کر چکا تھا۔ ناگورنو کاراباخ کو بین الاقوامی طور پر آذربائیجان کا حصہ تسلیم کیا جاتا ہے۔ البتہ اس پر آرمینیائی نسلی گروہ کا کنٹرول ہے۔ معاہدے کے بعد آرمینیا کے وزیرِ اعظم نکول پشنیان کا کہنا تھا کہ امن معاہدے پر دستخط اُن کے اور آرمینیا کے عوام کے لیے ناقابلِ بیان حد تک تکلیف دہ تھا۔ اُن کے بقول جنگ بندی معاہدے پر دستخط کا فیصلہ فوجی صورتِ حال کا باریک تجزیہ کرنے کے بعد کیا ہے۔ جنگ بندی معاہدے کے بعد آرمینیا کے دارالحکومت یریوان میں شہریوں نے شدید غم و غصے کا اظہار کیا۔ سیکڑوں مظاہرین سرکاری عمارات کے گرد جمع ہوئے اور 'نوگورنو کاراباخ کو الگ ہونے نہیں دے سکتے' کے نعرے لگائے۔ احتجاج میں شریک بعض مظاہرین پارلیمنٹ کی عمارت میں بھی داخل ہوئے اور وہاں توڑ پھوڑ کی جب کہ انہوں نے وزیرِ اعظم نکول پشنیان سے مستعفی ہونے کا بھی مطالبہ کیا۔ امریکی تھنک ٹینک کونسل فار فارن ریلیشنز اور دیگر آن لائن ذرائع کے مطابق سوویت حکومت نے 1920 میں 'ناگورنو کاراباخ' کے نام سے ایک خود مختار علاقہ تشکیل دیا تھا جہاں 95 فی صد آبادی نسلی اعتبار سے آرمینیائی باشندوں پر مشتمل تھی اور ان کے ساتھ آذربائیجان کے لوگ بھی اس خطے کا حصہ تھے۔ بالشویک رول کے تحت آرمینیا اور آذربائیجان کے درمیان لڑائی پر کنٹرول رکھا گیا لیکن سوویت یونین جب ٹوٹنا شروع ہوا تو اس کا آرمینیا اور آذربائیجان پر بھی کنٹرول کمزور ہو گیا۔ اسی دوران 'ناگورنو کاراباخ' کی قانون ساز اسمبلی نے آرمینیا کا حصہ بننے کی متقاضی ایک قرار داد منظور کی۔ باوجود اس کے کہ یہ علاقہ محلِ وقوع کے اعتبار سے آذربائیجان کی سرحد کے زیادہ قریب تھا۔ جب 1991 میں سوویت یونین پر زوال آیا تو اس خود مختار علاقے نے باضابطہ طور پر آزادی کا اعلان کر دیا۔ اُس موقع پر آرمینیا اور آذربائیجان کے درمیان جنگ چھڑ گئی جس کے نتیجے میں 30 ہزار افراد ہلاک و زخمی ہوئے اور ہزاروں افراد پناہ لینے پر مجبور ہوئے۔ سن 1993 میں آرمینیا نے 'ناگورنو کاراباخ' پر کنٹرول حاصل کیا اور آذربائیجان کے قریبی 20 فی صد علاقے پر بھی قبضہ کر لیا۔ اگلے سال یعنی 1994 میں ایک منسک گروپ تشکیل دیا گیا جس کا مقصد اس تنازع کو حل کرنے میں اہم کردار ادا کرنا تھا۔ اس گروپ کی سربراہی امریکہ، روس اور فرانس نے مشترکہ طور پر کی۔ گروپ نے آرمینیا اور آذربائیجان کی قیادت کے درمیان ملاقاتوں کا اہتمام کیا جس کے بعد ایک بار پھر جنگ بندی پر اتفاق تو ہو گیا لیکن یہ تنازع اسی طرح اپنی جگہ موجود رہا اور دو دہائیوں کے نسبتاً استحکام کے بعد 2016 میں ایک مرتبہ پھر فریقین کے درمیان جھڑپیں ہوئیں۔ دو ہزار سولہ میں دونوں ملکوں کے درمیان کشیدگی میں اضافہ ہوا اور بارہا جنگ بندی کی خلاف ورزیاں ہوتی رہیں۔ مارچ 2008 میں ماردا کرٹ میں نسلی آرمینین اور آذربائیجان کی فورسز کے درمیان جھڑپوں کے بعد اقوامِ متحدہ کی جنرل اسمبلی نے 14 مارچ 2008 کو سات ووٹوں کے مقابلے میں 39 ووٹوں کے ساتھ ایک قرار داد منظور کی۔ اس قرارداد میں آرمینیا کی فورسز سے مطالبہ کیا گیا تھا کہ وہ آذربائیجان کے مقبوضہ علاقوں کو فی الفور خالی کر دے۔